**Interview s riaditeľkou školy PhDr. Lýdiou Hricíkovou**

Ahojte, spolužiaci !

Školský rok sa pomaly končí ( z čoho máme veľkúúúúúúúú radosť), a tak sme presvedčili našu slovenčinárku a zároveň riaditeľku školy, aby sme sa mohli zase učiť v alternatívnej učebni. Poznajú ju hlavne žiaci I. stupňa, to je tá trieda pri jedálni. Je tam gauč, kreslá, koberce, vankúšiky. Celkom dobre sa tam rozmýšľa. Pani riaditeľka súhlasila. A práve tam vznikol tento bleskový rozhovor.



**VIII.B:** Čímste chceli byť v detstve ?

**L.Hr.:** *Veľmi ľahko sa mi na túto otázku odpovedá. Možno už od prvej triedy som chcela byť učiteľkou. V detstve som najprv učila svoje bábiky a macíkov , skúšala som ich, dávala známky, niektorým , ktorí sa neučili, aj zlé. Známky som potom zapisovala do klasáku, ktorý som si sama zhotovila.*

**VIII.B:** Podporovali Vás vaši príbuzní vo Vašej túžbe stať sa učiteľkou ?

**L.Hr.:** *Keďže aj moja mamka bola učiteľka, vzor som mala už v rodine. Mamka mi zdôrazňovala, že práca učiteľa nie je jednoduchá, ale v mojich túžbach ma podporovala.*

**VIII.B:** Aký bol Váš prospech na základnej a strednej škole ?

**L.Hr.:** *Nerada to vravím, ale bola som „šprtka“. V prvom ročníku na strednej škole bola som vraj( vedela som to z rečí mojich profesorov ) najlepšou žiačkou.*

**VIII.B:** Aké ste mali sny vo Vašej mladosti ?

**L.Hr.:** *Podobné ako vy. Mať vzdelanie, neskôr prácu, ktorá ma baví, šťastnú rodinu. Toto všetko sa mi splnilo.*

**VIII.B:** V ktorom roku ste mali svadbu ?

**L-Hr.:** *V roku 1984.*

**

**VIII.B:** Kedy ste sa začali venovať učeniu detí ?

**L-Hr.:** *Hneď po skončení vysokej školy v 1978 . Najprv som pracovala s vysokoškolákmi, neskôr so stredoškolákmi a od roku 1989 som verná našej základnej škole a chcem jej ostať byť verná do konca mojej učiteľskej kariéry.*

**VIII.B:** Baví Vás práca so žiakmi ?

**L.Hr.:** *Keby ma nebavila, už by som tu nebola. Práca s deťmi musí človeka baviť, len tak v nej môže dosiahnuť výsledky, s ktorými je spokojný.*

**VIII.B:** Ste spokojná s doterajšími výsledkami žiakov ?

**L.Hr.:** *S ktorými áno, s ktorými nie, ale s väčšinou žiakov som spokojná. Čo ma však trápi, je správanie niektorých. Nie každý žiak musí byť výborný, mám rada žiakov s výbornými, priemernými aj slabšími výsledkami v učení, ale nemôžem chváliť tých, ktorí nevedia, čo je to slušnosť a poriadok.*

**VIII.B:** Páči sa Vám učiť v našej triede ?

**L.Hr.:** *Je tu príjemná atmosféra, zažívam tu aj veselé a radostné chvíle, som s vami väčšinou rada.*

**

**VIII.B:** Túžili ste už v minulosti byť riaditeľkou školy ?

**L.Hr.:** *Byť riaditeľkou nebol môj životný cieľ. Priniesol to jednoducho život.*

**VIII.B:** Koľko rokov ste už na poste riaditeľky ?

**L.Hr.:** *Doteraz skoro 7 rokov.*

**VIII.B:** Páči sa Vám byť riaditeľkou ?

**L.Hr.:** *Páči sa mi byť učiteľkou, riaditeľovanie nie je povolanie, učiteľstvo je povolanie a svoje povolanie mám rada. Riaditeľovanie je služba a ja sa ju snažím vykonávať zodpovedne.*

**

**VIII.B** Pani riaditeľka, ďakujeme Vám za rozhovor. Prajeme Vám , aby ste šťastne spolu s celou školou dokončili tento školský rok a aby ste si počas letných prázdnin poriadne oddýchli.